CELEX: C2007/095/04
Language: el
Date: 2007-04-28 00:00:00
Title: Συνεκδικασθείσες υποθέσεις C-338/04, C-359/04 και C-360/04: Απόφαση του Δικαστηρίου (τμήμα μείζονος συνθέσεως) της 6ης Μαρτίου 2007 [αιτήσεις των Tribunale di Larino και Tribunale di Teramo (Ιταλία) για την έκδοση προδικαστικής αποφάσεως] — Ποινικές δίκες κατά Massimiliano Placanica (C-338/04), Christian Palazzese (C-359/04), Angelo Sorricchio (C-360/04) (Ελευθερία εγκαταστάσεως — Ελεύθερη παροχή υπηρεσιών — Ερμηνεία των άρθρων 43 ΕΚ και 49 ΕΚ — Τυχερά παίγνια — Συγκέντρωση στοιχημάτων επί αθλητικών εκδηλώσεων — Προϋπόθεση παραχωρήσεως αδείας από τις αρμόδιες αρχές — Αποκλεισμός επιχειρήσεων που έχουν συσταθεί υπό ορισμένες μορφές κεφαλαιουχικών εταιριών — Προϋπόθεση χορηγήσεως αδείας από την αστυνομία — Ποινικές κυρώσεις)

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/3
            
         Απόφαση του Δικαστηρίου (τμήμα μείζονος συνθέσεως) της 6ης Μαρτίου 2007 [αιτήσεις των Tribunale di Larino και Tribunale di Teramo (Ιταλία) για την έκδοση προδικαστικής αποφάσεως] — Ποινικές δίκες κατά Massimiliano Placanica (C-338/04), Christian Palazzese (C-359/04), Angelo Sorricchio (C-360/04)
   (Συνεκδικασθείσες υποθέσεις C-338/04, C-359/04 και C-360/04) (1)
   
   (Ελευθερία εγκαταστάσεως - Ελεύθερη παροχή υπηρεσιών - Ερμηνεία των άρθρων 43 ΕΚ και 49 ΕΚ - Τυχερά παίγνια - Συγκέντρωση στοιχημάτων επί αθλητικών εκδηλώσεων - Προϋπόθεση παραχωρήσεως αδείας από τις αρμόδιες αρχές - Αποκλεισμός επιχειρήσεων που έχουν συσταθεί υπό ορισμένες μορφές κεφαλαιουχικών εταιριών - Προϋπόθεση χορηγήσεως αδείας από την αστυνομία - Ποινικές κυρώσεις)
   (2007/C 95/04)
   Γλώσσα διαδικασίας: η ιταλική
   Αιτούντα δικαστήρια
   Tribunale di Larino, Tribunale di Teramo
   Κατηγορούμενοι των ποινικών δικών ενώπιον των αιτούντων δικαστηρίων
   Massimiliano Placanica (C-338/04), Christian Palazzese (C-359/04), Angelo Sorricchio (C-360/04)
   Αντικείμενο της υποθέσεως
   Αίτηση για την έκδοση προδικαστικής αποφάσεως — Tribunale di Larino — Ερμηνεία των άρθρων 43 επ. ΕΚ και 49 ΕΚ και της αποφάσεως του Δικαστηρίου στην υπόθεση C-243/01, Gambelli κ.λπ. — Εθνικός νόμος ο οποίος επιβάλλει ποινικές κυρώσεις για την προώθηση και τη συγκέντρωση στοιχημάτων επί διαφόρων εκδηλώσεων και, ειδικότερα, επί αθλητικών εκδηλώσεων — Συγκέντρωση στοιχημάτων, δια της τηλεματικής, από επιχείρηση η οποία δεν διαθέτει άδεια για λογαριασμό εταιρίας που ασκεί δραστηριότητες, κατόπιν αδείας, εντός άλλου κράτους μέλους.
   Διατακτικό της αποφάσεως
   
               1)
            
            
               Εθνική κανονιστική ρύθμιση απαγορεύουσα την άσκηση δραστηριοτήτων συγκεντρώσεως, αποδοχής, καταχωρίσεως και διαβιβάσεως προτάσεων στοιχημάτων, ιδίως επί αθλητικών εκδηλώσεων, ελλείψει παραχωρήσεως αδείας από τις αρμόδιες αρχές ή χορηγήσεως αδείας από την αστυνομία του οικείου κράτους μέλους συνιστά περιορισμό της ελευθερίας εγκαταστάσεως και της ελεύθερης παροχής υπηρεσιών που προβλέπουν, αντιστοίχως, τα άρθρα 43 ΕΚ και 49 ΕΚ.
            
         
               2)
            
            
               Στα αιτούντα δικαστήρια εναπόκειται να διαπιστώσουν αν η εθνική κανονιστική ρύθμιση, καθόσον περιορίζει τον αριθμό των επιχειρήσεων που δραστηριοποιούνται στον τομέα των τυχερών παιγνίων, συμβάλλει πράγματι στην επίτευξη του σκοπού της αποτροπής της εκμεταλλεύσεως των δραστηριοτήτων στον τομέα αυτό για εγκληματικούς σκοπούς ή για απάτες.
            
         
               3)
            
            
               Τα άρθρα 43 ΕΚ και 49 ΕΚ πρέπει να ερμηνευθούν υπό την έννοια ότι απαγορεύουν εθνική κανονιστική ρύθμιση, όπως η επίμαχη στο πλαίσιο των κύριων δικών, η οποία απέκλειε και εξακολουθεί να αποκλείει από τον τομέα των τυχερών παιγνίων τις επιχειρήσεις που έχουν συσταθεί υπό τη μορφή κεφαλαιουχικής εταιρίας, της οποίας οι μετοχές είναι εισηγμένες στο Χρηματιστήριο.
            
         
               4)
            
            
               Τα άρθρα 43 ΕΚ και 49 ΕΚ πρέπει να ερμηνευθούν υπό την έννοια ότι απαγορεύουν εθνική κανονιστική ρύθμιση, όπως η επίμαχη στο πλαίσιο των κύριων δικών, η οποία επιβάλλει ποινικές κυρώσεις σε πρόσωπα, όπως οι κατηγορούμενοι των κύριων δικών, για την άσκηση οργανωμένης δραστηριότητας συγκεντρώσεως στοιχημάτων ελλείψει της απαιτούμενης από την εθνική νομοθεσία παραχωρήσεως αδείας από τις αρμόδιες αρχές ή χορηγήσεως αδείας από την αστυνομία, στις περιπτώσεις που τα πρόσωπα αυτά δεν ήταν δυνατό να λάβουν τις σχετικές άδειες λόγω της κατά παράβαση του κοινοτικού δικαίου αρνήσεως του οικείου κράτους μέλους να τους τις παράσχει.
            
         
      (1)  ΕΕ C 273 της 6.11.2004.
   
      ΕΕ C 262 της 23.10.2004.